KIRJALLINEN KYSYMYS P-2422/99 esittäjä(t): Hiltrud Breyer (Verts/ALE) komissiolle. Hiilen ja ydinenergian tukeminen.



Virallinen lehti nro 203 E , 18/07/2000 s. 0171 - 0172



KIRJALLINEN KYSYMYS P-2422/99 esittäjä(t): Hiltrud Breyer (Verts/ALE) komissiolle (13. joulukuuta 1999) Aihe: Hiilen ja ydinenergian tukeminen Uusiutuvia energianlähteitä koskevassa valkoisessa kirjassa vaaditaan, että komissio toteuttaa hiilen ja ydinenergian tukemisen vastaisia toimia. 1. Mitä toimia komissio on toteuttanut a) hiilen suoraa tukemista vastaan? b) hiilen välillistä tukemista vastaan? c) ydinenergian suoraa tukemista vastaan? d) ydinenergian välillistä tukemista vastaan? 2. Jos komissio ei ole toteuttanut edellä mainittuja toimia, millä aikavälillä se aikoo ryhtyä konkreettisiin toimiin? 3. Voiko komissio ilmoittaa, miksi se ei tutki lukuisia ydinenergian suoraa ja välillistä tukemista koskevia syytöksiä, jotka kohdistuvat esimerkiksi EdF:ään, Saksan ydinvoimateollisuuden verottamattomiin varauksiin sekä mahdollisiin ilmoittamattomiin tukiin, ja käynnistä tarvittavia seuraamuksia niiden osalta? 4. Onko komissio samaa mieltä siitä, että hiilen ja ydinenergian tukemisen lopettamista koskevien velvollisuuksien jatkuva laiminlyönti johtaa kilpailun vääristymiseen ja perustamissopimuksen rikkomiseen ja että syntyy yleisesti vaikutelma, että komissio hankaloittaa tietoisesti uusiutuvia energianlähteitä koskevia kilpailuehtoja? Loyola de Palacion komission puolesta antama vastaus (20. joulukuuta 1999) Komissio hyväksyi kivihiilen osalta 28. joulukuuta 1993 jäsenvaltioiden kivihiiliteollisuuden hyväksi toteuttamia toimia koskevan yhteisön järjestelmän (päätös N:o 3632/93/EHTY)(1). Päätöksessä säädetään tukien pienentämisestä ajanjaksolla 19942002 uudelleenjärjestelyjä ja toiminnan vähentämistä koskevien suunnitelmien perusteella. Useimmissa tapauksissa uudelleenjärjestelyjen toteuttamistahtia määrää tarve löytää ratkaisu sosiaalisiin ja alueellisiin ongelmiin. Välillisten tukien järjestelmät on lakkautettu. Euroopan atomienergiayhteisön perustamissopimukseen ei ydinenergian osalta sisälly kilpailua ja valtiontukia koskevia määräyksiä. Väitteitä siitä, että valtiontukia olisi yhteisön alueella myönnetty ydinsähkön tuotannolle, ei ole koskaan pystytty osoittamaan oikeiksi. Komissio tietää, että uusiutuvien energialähteiden käyttämistä on lisättävä, jotta yhteisö pääsisi sille osoitettuun viitteelliseen tavoitteeseen eli että yhteisössä käytettävästä energiasta 12 prosenttia tulisi uusiutuvista energialähteistä vuoteen 2010 mennessä. Komissio on vastikään käynnistänyt kampanjan, jolla pyritään edistämään yksityisiä investointeja tällä alalla. Kampanjassa korostetaan lähimarkkinatekniikkaa ja erityisesti aurinko- ja tuulivoimaa sekä biomassaa. Komissio harkitsee parhaillaan muita aloitteita uusiutuvien energialähteiden käytön edistämiseksi. Tämä koskee lähinnä sähkön sisämarkkinoiden toimintaan liittyviä toimenpiteitä. Kuten arvoisan parlamentin jäsenen mainitsemassa uusiutuvia energialähteitä koskevassa valkoisessa kirjassa(2) todetaan, on ensisijaisen tärkeää lisätä uusiutuvien energialähteiden markkinaosuutta, jotta päästään kasvihuonepäästöjä koskeviin Kioton sitoumuksiin. Kuten valkoisessa kirjassa todetaan, komissio harkitsee parhaillaan ympäristönsuojeluun myönnettäviä valtiontukia koskevien yhteisön suuntaviivojen muuttamista. Tavoitteena on vahvistaa uusiutuvien energialähteiden kilpailuasemaa ja ottaa niiden erityispiirteet asianmukaisella tavalla huomioon. (1) EYVL L 329, 30.12.1993. (2) KOM(97) 599 lopullinen.